ગેમલા બહારવટિયાની એ દિવસોમાં ગામડાંઓમાં ભયંકર ધાક, લોકો ધ્રૂજી ઊઠે. (અન્ડર વર્લ્ડવાળાઓ કોઈને પતાવી દેવા માટે ‘ગેઈમ’ કરી નાખવી શબ્દ વાપરે છે, જે કદાચ સો વર્ષ કરતાંય જૂનો હશે, એ સમયે ‘ગેઈમ’ કરી નાખનાર માટે ગેમલો શબ્દ નામ અને અટક તરીકે ઓળખાતો હશે.) નાનાભાઈને કોઈએ ખબર આપી કે આજે રાતે ગેમલો બહારવટિયો આંબલા ગામ ભાંગવા આવવાનો છે. આ સમાચાર જાણી ગામમાં મૂછ પર લીંબુ લટકાવી ફરનાર ભડવીરો પોતાના ઘરની અનાજ ભરવાની કોઠીઓમાં છુપાઈ ગયા. શેરીઓમાં ચકલુંય ફરકે નહિ. ગામમાં વસતા કબજિયાતના દરદીઓ એકાએક ડાયેરિયાના દરદી બની ગયા. આખુંય ગામ સ્મશાનવત્ શાંતિમાં ડૂબી ગયું.